**Leveles girland készítése**

**Megtanuljuk a levelek csomózását**

Alapanyag:

3 mm-es fonal: 3 méter

1 mm-es fehérített kenderfonal: 40 méter

Ebből 1 levélhez: 2x40 cm és 36x20 cm fonal a fehér 1 mm-es vékony fonalból.

Összesen 5 db levelet készítünk.

Elkészítése:

Az első 2 db 40 cm-es szálat hurkoljuk fel a vezérszál közepére, ez lesz az első levelünk alapja. Készítsünk 3 laposcsomót. Ha ez megvan, akkor szépen elkezdjük a 36 db szálat használni. Fogjuk az első 20 cm-es szálat, félbehajtjuk és a 2 középső szál alá tesszük úgy, hogy a hurok a jobb oldalon legyen és egy kicsit kilógjon jobb oldalra. Fogjuk a második 20 cm-es szálat, kettéhajtjuk és a két középső szál felett elhelyezzük úgy, hogy a hurok a bal oldalon legyen. A hurkon keresztülhúzzuk az alulra helyezett 2 szál végét, és az ő két szálát is áthúzzuk az alsó fonal által képzett hurkon. Szép egyenletesen meghúzzuk a levél szárára. A következő két szálat is ugyanígy fogjuk készíteni, csak fordítva, tehát a két középső szál aljára helyezett fonal hurok balra nézzen, a felé tett szál hurokja jobbra. Majd így készítjük végig a többi szállal is szépen felváltva.

Elkészítjük a többi levelet is. A levelek között akkora helyet hagyunk, amekkora nekünk tetszik, lehet ez akár 10 vagy 15 cm is.

Ha elkészültünk az összes levéllel, akkor óvatosan kifésüljük őket. Mind a két oldalról fésüljük, így a szálak csavarodása meg fog szűnni. Ha minden szál szépen ki van fésülve, akkor belakkozzuk a leveleket. Ahogy megszáradtak, levél formára vágjuk őket. Ha ez elkészült, akkor még egyszer fújhatunk rájuk lakkot, mind a két oldalról. Száradás után kész a díszünk.